Forsætisráðuneytið  
Stjórnarráðshúsinu við Lækjartorg  
101 Reykjavík

Reykjavíkurflugvelli, 5.03.2020

**Efni**: Umsögn við frumvarp til laga um breytingu á upplýsingalögum, nr. 140/2012, með síðari breytingum (réttarstaða þriðja aðila o.fl.).

Vísað er til draga um frumvarp til laga um breytingu á upplýsingalögum, nr. 140/2012, með síðari breytingum (réttarstaða þriðja aðila o.fl.) birt í samráðsgátt stjórnvalda 21. febrúar 2020 (hér eftir „frumvarpið“).

Isavia ohf. („félagið“) vísar til fyrri umsagnar félagsins við málið á áformsstigi inni á samráðsgáttinni þann 31. júlí 2019. Félagið telur breytingarnar vera jákvætt skref fyrir réttindi þriðja aðila í upplýsingamálum og að þær styrki meðferð upplýsingamála. Félagið vill ítreka umfjöllun sína um vægi afstöðu þriðja aðila og bæta við eftirfarandi athugasemdum.

Í upplýsingatexta við frumvarpið inni á samráðsgáttinni kemur fram varðandi 1. gr. frumvarpsins að ,,[*sú] breyting sem hér er* *lögð til er fyrst og fremst til að árétta skyldu opinberra aðila til þess að afla afstöðu þriðja aðila* ***ef þeir hafi í hyggju að byggja ákvörðun um synjun á aðgangi að gögnum á 9. gr. eða 3. mgr. 14. gr. upplýsingalaga*** *[…]“ (breytingar undirritaðar).* Framangreindan texta er þó ekki að finna í frumvarpinu og telur félagið að fullyrðingin samræmist ekki tilefni til umleitunar á afstöðu þriðja aðila. Þannig ætti skyldan ekki einungis að koma til ef upplýsingaskyldur aðili hafi í hyggju að byggja ákvörðun um synjun á aðgangi að gögnum á 9. gr. eða 3. mgr. 14. gr. upplýsinglaga heldur ef hann telur að gögnin kunni að varða fjárhags- eða viðskiptahagsmuni þriðja aðila. Þriðji aðili gæti aðstoðað við að varpa ljósi á hvort sanngjarnt og eðlileg er að upplýsingarnar skuli leynt fara. Afstaða upplýsingaskylds aðila þarf þannig ekki að vera komin á það stig að hann hafi í hyggju að synja um aðgang. Telja má að þriðji aðili er í betri stöðu heldur en upplýsingaskyldur aðili að varpa ljósi á það hvort umbeðnar upplýsingar varði mikilvæga og virka fjárhags-eða viðskiptahagsmuni sína. Fær þessi afstaða félagsins stoð í kafla 2.2. frumvarpsins þar sem fram kemur að þáttur í að upplýsa mál kunni að felast í því „[…] *að afla afstöðu þess sem upplýsingarnar varða til þess hvort hann telji eitthvað standa í vegi fyrir því að aðgangur verði veittur að þeim*“. Félagið telur því eðlismun á hvort upplýsingaskyldur aðili hafi í hyggju að synja um aðgang og hvort kallað er eftir afstöðu þriðja aðila um hvort hann telji eitthvað standa í vegi fyrir aðgengi að upplýsingum. Í samræmi við ofangreinda umfjöllun vill félagið leggja áherslu á það sem fram hefur komið í fyrri umsögn félagsins um að afstaða þriðja aðila sé gefið frekara vægi í upplýsingalögunum þar sem þeir eru betur í stakk búnir til að færa rök fyrir hagsmunum sínum.

Virðingarfyllst,   
F.h. Isavia ohf.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kolbrún Sara Másdóttir  
Lögfræðingur